SA139
Exported from Holy-Writings.com on 2026-07-04 - 1 clipping

雜阿含經 (一三九)

如是我聞： 一時，佛住舍衞國，祇樹，給孤獨園。

爾時，世尊告諸比丘： 「何所有故、何所起、何所繋、何所著、何所見我，若未起憂、悲、惱、苦令起，已起憂、悲、惱、苦重令増廣？」

諸比丘白佛言： 「世尊是法根、法眼、法依。 唯願廣説。 諸比丘聞已，當受奉行。」

佛告諸比丘： 「色有故，色起、色繋、著故，於色見我。 未起憂、悲、惱、苦令起，已起憂、悲、惱、苦重令増廣。 受、想、行、識亦復如是。

「諸比丘，於意云何？ 色爲常耶，爲非常耶？」

答曰： 「無常，世尊。」

復問： 「若無常者，是苦耶？」

答曰： 「是苦，世尊。」

「如是，比丘。 若無常者，是苦。 是苦有故，是事起、繋、著、見我。 若未起憂、悲、惱、苦令起，已起憂、悲、惱、苦重令増廣。 受、想、行、識亦復如是。

「是故，諸比丘，諸所有色，若過去、若未來、若現在，若内、若外，若麤、若細。若好、若醜，若遠、若近，彼一切非我、非異我、不相在。 是名正慧。 受、想、行、識亦復如是。

「若復見、聞、覺、識起求、隨憶、隨覺、隨觀，彼一切非我、非異我、不相在。 是名正慧。

「若見有我、有世間、有此世、有他世常、恒、不變易，彼一切非我、非異我、不相在。 是名正慧。

「若復有見非此世我、非此世我所、非當來我、非當來我所，彼一切非我、不異我、不相在。 是名正慧。

「若多聞聖弟子於此六見處觀察非我、非我所。 如是觀者於佛狐疑斷，於法、僧狐疑斷。 是名，比丘，多聞聖弟子不復堪任作身、口、意業，趣三惡道。 正使放逸，聖弟子決定向三菩提。 七有天人往來，作苦邊。」

佛説此經已，諸比丘聞佛所説歡喜，奉行。
-- SA139 — Taisho Tipitaka (CC0-1.0)